**Următoarea minune nu se înregistrează**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*nici zeu nici lut - mai mult în totul\*

ca să te-ajung pe drumul interzis plantez

spini pe urmele tale sângerate

ascult emisiunea de dimineață dau binețe cuminte

tuturor celor ce mă locuiesc legal

și ilegal

dau drumul transfugilor să plece

din spirit de frondă finanțez anonim câteva organizații rebele

implantul de candoare momentan nu funcționează

peste oasele mele renegate au trecut războaie câteva câștigate la limită

în ţintirime bordurile zilei comune străjuiesc alei de jăratec

nu lipsesc câțiva tei înfloriți de pe crengi șoptesc înfrigurate îmbrățișări încă necoapte

legende rugoase mi se agaţă de gene ca o piatră mortuară

la ce am fost să fiu din următoarea clipă știi bine am dovadă în fiecare urmă

iubirea lasă mușcătură de blestem oximoron săpat în diamant

mai adaugă o nemurire și-un dans cu îngeri

în pleoapa veștedă a clipei ploilor stelare vorbesc și-un mozaic de curcubeie

celor ce vor locui perfect rotundul las testament lichid

licitez supernove odihnesc galaxii sub coaste

poate partida pe care o joc de milenii cu mine se va termina cu remiză

ard lumânări în urma lăsată de piroane

am obosit să particip la cursă

fără nimeni alături respirația arde

ecoul deschide guri de balaur știrb în oglindă

eu sunt sultana de la capătul căii de aur

și dincolo de ușă nu ești tu cu desfășurătorul în mână

așteptând să-mi iei interviu

ci învierea